b'\n_START_ARTICLE_\nPegasti lesketnik\n_START_SECTION_\nOpis\n_START_PARAGRAPH_\nIme je dobil po vrsti rumenih peg ob straneh zadka in oprsja, po \xc4\x8demer se lo\xc4\x8di od ostalih kovinsko zeleno obarvanih ka\xc4\x8djih pastirjev, kot je kovinski lesketnik. Pege so ve\xc4\x8dje pri samicah kot pri samcih in bolj \xc5\xbeive barve pri mladih odraslih osebkih, pri starej\xc5\xa1ih pa lahko skoraj povsem zbledijo. Odrasli dose\xc5\xbeejo v dol\xc5\xbeino 45 do 54 mm.\n_START_SECTION_\nEkologija in raz\xc5\xa1irjenost\n_START_PARAGRAPH_\nVrsta uspeva ob plitvih in mo\xc4\x8dno zara\xc5\xa1\xc4\x8denih manj\xc5\xa1ih vodnih telesih, kot so bazen\xc4\x8dki v \xc5\xa1otnih barjih, vla\xc5\xbenih travnikih in mrtvicah, v manj\xc5\xa1i meri pa tudi v po\xc4\x8dasi teko\xc4\x8dih potokih in kanalih. Nimfe pre\xc5\xbeivijo, \xc4\x8de se njihovo okolje izsu\xc5\xa1i za nekaj tednov. Pogosto so vodna telesa, kjer se razvijajo nimfe, blizu gozda; odrasli namre\xc4\x8d pogosto ostanejo v bli\xc5\xbeini kraja, kjer so se izlegli, najraje pa lovijo hrano na jasah in ob gozdnem robu. Vi\xc5\xa1ek aktivnosti je sredi poletja, od druge polovice junija do prve polovice avgusta. Pegasti lesketnik je pogost v Srednji Evropi in v ju\xc5\xbeni Skandinaviji. Na zahodnem in ju\xc5\xbenem delu obmo\xc4\x8dja raz\xc5\xa1irjenosti, ki se razteza tudi do Srednjega vzhoda, je populacija bolj razpr\xc5\xa1ena._NEWLINE_V Sloveniji je vrsta lokalno raz\xc5\xa1irjena in vezana na ekstenzivno rabo prostora, dale\xc4\x8d najve\xc4\x8d znanih najdi\xc5\xa1\xc4\x8d je na Ljubljanskem barju, kar pa je tudi posledica usmerjenih raziskav odonatologov.'